Komisijos reglamentas (EB) Nr. 1203/2003
2003 m. liepos 4 d.
iš dalies pakeičiantis Reglamentą (EB) Nr. 1227/2000, nustatantį išsamias Tarybos reglamento (EB) Nr. 1493/1999 dėl bendro vyno rinkos organizavimo taikymo taisykles, taikomas gamybos potencialui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo [1] su paskutiniais pakeitimais, padarytais Reglamentu (EB) Nr. 806/2003 [2], ypač į jo 10, 15 straipsnius ir 80 straipsnio b punktą,
kadangi:
(1) Siekiant išspręsti konkrečią praktinę problemą, reikėtų atidėti Reglamento (EB) Nr. 1493/1999 2 straipsnio 3 dalies pirmojoje pastraipoje nustatytą terminą, skirtą nukrypti nuo 2 straipsnio 2 dalies. Dėl įvairių nuostatų, susijusių su leidžiančios nukrypti nuostatos skyrimu, taikymo susidaro didelė ir sudėtinga administracinė našta, ypač dėl patikrinimų ir baudų. Siekiant tinkamo administravimo ši data turėtų būti atidėta iki 2004 m. liepos 31 d.
(2) Siekiant sudaryti sąlygas valstybėms narėms sumokėti pagalbą iki finansinių metų pabaigos, būtina išaiškinti taisykles, taikomas atsižvelgiant į išlaidas, patvirtintas liepos 1 d. - spalio 15 d. laikotarpiui.
(3) Taip pat svarbu nurodyti, kad baudos, taikomos valstybių narių išlaidų finansavimui, kai jos nurodo plotą, kuris yra mažesnis už nurodytą konkrečių finansinių metų paskirstyme, negali būti taikomos finansiniais metais naudojant finansinių paskirstymų mechanizmą.
(4) Todėl Komisijos Reglamentas (EEB) Nr. 1227/2000 [3] su paskutiniais pakeitimais, padarytais Reglamentu (EB) Nr. 571/2003 [4], turėtų būti atitinkamai iš dalies pakeistas.
(5) Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1227/2000 iš dalies keičiamas taip:
1. 2 straipsnio 1a dalis pakeičiama taip:
"1a. Reglamento (EB) Nr. 1493/1999 2 straipsnio 3 dalyje nustatytas 2002 m. liepos 31 d. galutinis terminas nukeliamas į 2004 m. liepos 31 d."
2. 17 straipsnis iš dalies keičiamas taip:
a) 1 dalis pakeičiama taip
"1. Kiekvienos valstybės narės faktiškai panaudotos, patvirtintos ir konkretiems finansiniams metams deklaruotos lėšos finansuojamos neviršijant dydžių, apie kuriuos pagal Reglamento (EB) Nr. 1493/1999 16 straipsnio 1 dalies nuostatas pranešta Komisijai, jei šių dydžių suma nėra didesnė už valstybei narei pagal Reglamento (EB) Nr. 1493/1999 14 straipsnio 1 dalies nuostatas skirtus asignavimus."
b) 4 dalis papildoma šia ketvirtąja pastraipa:
"3 daliai taikyti pagal šią dalį nefinansuojamos sumos nenaudojamos."
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. liepos 4 d.